ประมงอำเภอไชยา ร่วมกับหน่วยป้องกันและปราบปรามประมงทะเลหลังสวน ควบคุมการใช้เครื่องมือประมงผิดกฎหมาย
นายวิชวุทย์ จินโต ผู้ว่าราชการจังหวัดสุราษฎร์ธานี ได้รับรายงานจากนายเสน่ห์ รัตนสำเนียง ประมงอำเภอไชยา ว่า ได้ร่วมกับเจ้าหน้าที่หน่วยป้องกันและปราบปรามประมงทะเลหลังสวน จำนวน 4 นาย ออกปฏิบัติงานควบคุมการทำการประมงผิดกฎหมาย บริเวณทะเลชายฝั่งอ่าวพุมเรียง ตำบลพุมเรียง อำเภอไชยา จังหวัดสุราษฎร์ธานี พบเครื่องมือประมงผิดกฎหมาย  ประเภทลอบพับได้ หรือไอ้โง่ ไม่มีผู้ใดแสดงตนเป็นเจ้าของและครอบครอง จึงได้ทำการตรวจยึดไว้ จำนวน 23 ลูก ส่งพนักงานสอบสวน สภ.ไชยา เพื่อดำเนินการคดีตามกฎหมายต่อไป สำหรับลอบพับได้ หรือไอ้โง่ ที่มีช่องทางเข้าของสัตว์น้ำสลับซ้ายขวาอยู่ทางด้านข้าง ใช้สำหรับดักสัตว์น้ำ เป็นการฝ่าฝืน พระราชกำหนดการประมง พ.ศ. 2558 และฉบับแก้ไขเพิ่มเติม ห้ามมิให้ผู้ใดใช้หรือมีไว้ในครอบครองเพื่อใช้ซึ่งเครื่องมือลอบพับได้ หรือไอ้โง่ ขณะที่บทกำหนดโทษ ผู้ใดฝ่าฝืนต้องระวางโทษปรับ ตั้งแต่หนึ่งหมื่นถึงหนึ่งแสนบาท หรือปรับจำนวนห้าเท่าของมูลค่าสัตว์น้ำที่ได้จากการทำการประมง แล้วแต่จำนวนใดจะสูงกว่า